Achraf Hakimi

Achraf Hakimi Mouh eli Achraf (s. 4. marraskuuta 1998 Madrid, Espanja) on marokkolainen jalkapalloilija. Hän edustaa Ranskan pääsarjassa pelaavaa Paris Saint-Germainia ja on pelipaikaltaan oikea laitapuolustaja. Maajoukkuetasolla hän edustaa Marokon A-maajoukkuetta.

 Seurajoukkueura 
Hakimi kasvoi Espanjan pääkaupunkiseudulla Madridin naapurikaupungissa Getafessa. Hän jalkapalloili Ofigevissä, kunnes liittyi liittyi Real Madridin junioreihin vuonna 2006. Kauden 2016–2017 Hakimi pelasi Real Madridin reservijoukkueessa Castillassa Espanjan kolmanneksi korkeimmalla sarjatasolla Segunda División B:ssä. Kaudeksi 2017–2018 hänet nostettiin seuran edustusjoukkueeseen. Hän pelasi kauden aikana yhdeksän Primera Divisiónin ottelua ja teki kaksi maalia. Realin mestaruusjuhliin päättyneessä Mestarien liigassa hän pelasi kaksi alkulohkon ottelua. Hän oli lisäksi voittamassa seurajoukkueiden maailmanmestaruutta.

Hakimi pelasi kaudet 2018–2020 lainalla Bundesliigan Borussia Dortmundissa. Hän pelasi 54 bundesliigaottelua, joissa hän teki seitsemän maalia ja antoi 14 maalisyöttöä. Mestarien liigan 13 ottelussa hän viimeisteli neljä ja alusti kolme maalia. Hän oli voittamassa DFL-Supercupia 2019.

Hakimi siirtyi syyskuussa 2020 italialaisjoukkue Interiin. Hän pelasi kauden aikana 37 Serie A -ottelua ja teki niissä seitsemän maalia. Hän voitti Italian-mestaruuden. Mestarien liigassa hän pelasi viisi ottelua.

Hakimi siirtyi kesällä 2021 ranskalaiseen Paris Saint-Germainiin. Hän pelasi kaudella 2021–2022 Ligue 1:ssä 32 ottelua ja teki niissä neljä maalia. Hän voitti debyyttikaudellaan PSG:ssä Ranskan-mestaruuden. Mestarien liigassa Hakimi pelasi kahdeksan ottelua. Hakimi on voittanut PSG:ssä Ranskan mestaruuden myös kausina 2022–2023, 2023–2024 ja 2024–2025, Ranskan cupin kausilla 2023–2024 ja 2024–2025 sekä Ranskan supercupin kausina 2022–2023, 2023–2024 ja 2024–2025. Hän on pelannut kauden 2024–2025 loppuun mennessä 110 Ligue 1:n ottelua, joissa hän on tehnyt 17 maalia ja antanut 23 maalisyöttöä. Mestarien liigassa hän on pelannut PSG:ssä 44 ottelua, joissa hän on tehnyt viisi ja syöttänyt kahdeksan maalia. Hän teki avausmaalin PSG:n voittaessa Interin kauden 2024–2025 loppuottelussa maalein 5–0. Hänet valittiin Mestarien liigan kauden joukkueeseen 2024–2025.

 Maajoukkueura 
Kansainvälisesti Hakimi edustaa vanhempiensa kotimaata Marokkoa. Hän debytoi Marokon maajoukkueessa 11. lokakuuta 2016 ottelussa Kanadaa vastaan. Ensimmäisen maaottelumaalinsa hän teki MM-karsintaottelussa Malia vastaan syyskuussa 2017.

Hakimi pelasi täyden ajan Marokon kaikissa kolmessa ottelussa MM-kilpailuissa 2018, jokaisessa neljässä ottelussa Afrikan-mestaruuskilpailuissa 2019 ja jokaisessa viidessä ottelussa tammikuussa 2022 käydyissä Afrikan-mestaruuskilpailuissa. MM-kilpailuissa 2022 Marokko selviytyi kaikkien aikojen ensimmäisenä afrikkalaismaana MM-kilpailujen välieriin ja Hakimi pelasi joukkueen kaikki seitsemän ottelua avauskokoonpanossa. Hän teki neljännesvälierän Espanjaa vastaan päättäneessä rangaistuspotkukilpailussa joukkueensa neljäntenä laukojana maalin, mikä vei Marokon tavoittamattomaan 3–0-johtoon.

Hakimi valittiin yli-ikäisenä pelaajana Marokon joukkueeseen kesäolympialaisiin 2024, joissa Marokko saavutti pronssia. Hakimi toimi turnauksessa Marokon kapteenina ja pelasi täydet minuutit jokaisessa kuudessa ottelussa, joissa hän teki kaksi maalia.

 Huomionosoituksia 
Hakimi on valittu Vuoden nuoreksi afrikkalaispelaajaksi 2018 ja 2019. Hänet valittiin vuoden afrikkalaiseen tähdistökentälliseen 2019.

 Pelaajaprofiili 
Urheilusivusto GiveMeSportin mukaan Hakimi on jalkapallohistorian toiseksi nopein pelaaja Alphonso Daviesin jälkeen.

 Yksityiselämä 
Hakimi on naimisissa espanjalais-tunisialaisen näyttelijän Hiba Aboukin kanssa, ja heillä on vuosina 2020 ja 2022 syntyneet pojat, mutta vaimo on hakemassa avioeroa. Hakimi on joutunut syytteeseen raiskauksesta, jonka väitetään tapahtuneen pariskunnan kotona vaimon ja lasten poissaollessa.

 Lähteet 

Luokka:Marokkolaiset jalkapalloilijat
Luokka:Marokkolaiset olympiamitalistit
Luokka:Vuonna 1998 syntyneet
Luokka:Elävät henkilöt